Beblavý, Miroslav, poslanec NR SR (2015-06-23):
Vážené poslankyne, vážení poslanci, vážený pán predsedajúci, vážený pán minister, predchádzajúci rečník ušetril veľa času z môjho vystúpenia, keďže povedal veľa z toho, čo som chcel aj ja z hľadiska uplatnenia prísnejších sankcií na neplatičov daní, kde ja však zároveň musím povedať, že mi absolútne chýba ten druhý rozmer, a to je rozmer trestnoprávny, kde dnes nastavený systém, a nemôžem v prípade vlády akceptovať to, že minister financií svoje problémy rieši, ale minister spravodlivosti alebo vláda ako celok ich v druhej časti nerieši, kde máme dnes veľmi nesprávne nastavený systém riešenia daňových podvodov z trestnoprávneho hľadiska. Podľa súčasne nastaveného stavu sme vo veľmi zvláštnej situácii, kde už aj veľmi malé množstvo nezaplatených daní sa stáva trestným činom. Už za pár sto eur daní, ktoré nezaplatí daňový subjekt, je vystavený trestnému stíhaniu. Ale zároveň, a to je treba zdôrazniť, sa tomuto trestnému stíhaniu môže veľmi ľahko vyhnúť, pretože súčasne nastavený koncept účinnej ľútosti v prípade daňových deliktov je nastavený tak, že až do vznesenia obžaloby v podstate, alebo do jej uzavretia, teda aby som bol presnejší, do uzavretia samotného konania, ak zaplatí dlhovanú daň, tak je to považované za účinnú ľútosť, ktorá zastavuje trestné stíhanie. Myslím si, že to je veľmi zle nastavený systém, pretože ono na jednej strane znamená, že je možné stíhať ľubovoľného živnostníka za pomerne malé chyby už aj trestnoprávne, nielen tým, že sa mu teda vyrubí daň, nielen tým, že sa mu dorubí aj pokuta, ale aj trestnoprávne, čo je absurdné, a zároveň ten istý živnostník, ale aj miliardový podvodník sa má možnosť z toho dostať veľmi ľahko tým, že počká si, počká si až do posledného dňa, či teda bude obžalovaný, a potom to zaplatí tesne pred tým a tá obžaloba nikdy nebude vznesená. Myslím si, že to tiež potrebujeme zmeniť. Osobitne to potrebujeme zmeniť, keďže pán minister naozaj v tom daňovom poriadku mení pravidlá pre, nazvime to, de facto daňové amnestie, ktoré sú. A poviem to veľmi jednoducho, ale veľmi jasne, na to máme vládu ako kolektívny orgán aj s ústavnou zodpovednosťou, aby tieto veci riešila spoločne. Nie je podľa môjho názoru možné, aby minister financií prišiel riešiť jednu nohu tohto problému a nikto neriešil druhú nohu tohto problému. Zároveň chcem ešte k tomu, čo povedal pán kolega Kollár, dodať jednu vec, a to je to, že to, čo teraz robí minister financií, vytvára určitú formu daňovej amnestie do konca tohto roka, keďže zaplatenie daní a podanie dodatočného priznania do konca tohto roka v podstate ešte unikne tým novým sankciám a bude podliehať len tým starým sankciám. K daňovým amnestiám mám ja osobne veľmi komplikovaný vzťah, lebo viem aj zo skúseností iných krajín, že ich časté alebo opakované konanie skôr prispieva k zníženiu príjmov štátu, ako k zvýšeniu príjmov štátu, keďže ľudia, ktorí sa daniam vyhýbajú, si vedia spočítať, že stačí vydržať, kým príde nejaká ďalšia daňová amnestia. Na druhej strane tento krok, ktorý zažívame dnes ako jednorazový, podľa mňa môže teda nielen priniesť štátu jednorazové dodatočné prostriedky, ale ak bude skutočne jednorazový, tak voči nemu nemám závažnejšie námietky. Chcel by som však ministra financií požiadať o uistenie, aj keď, samozrejme, keďže volebné obdobie končí, tak je to uistenie trochu aj platonické, ale predsa len ako zástupcu a ministra financií ekonomického a zástupcu nielen súčasnej vládnej, ale stále aj najsilnejšej parlamentnej strany, by som chcel jeho stanovisko k tomu, ako on vníma jednorazovosť takýchto opatrení a aký má vzťah teda, ak by som povedal, k týmto typom de facto amnestie pre budúcnosť? Pretože ak by sme sa zhodli na tom, že ide o výnimočný jednorazový krok, ktorý súvisí s prechodom z jedného sankčného režimu na iný, tak musím sa priznať, že by som mal k tomu oveľa pozitívnejší postoj, ako než keby sme to vnímali povedzme ako pri II. pilieri ako opakovaný krok, ktorý sa vykoná vždy, keď náhodou vláde chýbajú na jej plány nejaké tie zdroje v danom fiskálnom roku. Ďakujem veľmi pekne.